Grete Schødts (S), 2004-12-01:
Det er 3 år siden, ældrechecken blev født, og det er så fjerde gang, Dansk Folkeparti forsøger at få indflydelse på folkepensionisternes økonomiske vilkår.
Måske kommer der også en femte gang og en sjette gang, hvad ved jeg.
Mange siger ellers, at man bliver bedre med alderen, og det gælder også i mange tilfælde, men bare ikke, når det gælder ældrechecken, som også kaldes den supplerende pensionsydelse – det er meget bevidst, at jeg kalder det ældrechecken – for godt nok er ældrechecken med det her forslag forhøjet med 1.000 kr. om året før skat, og jeg anerkender også udvidelsen af aftrapningsintervallerne, men det ville have været en forbedring for alle de økonomisk svage ældre, hvis pengene gik til de økonomisk svage ældre.
Det gør de ikke.
For Socialdemokraterne er det vigtigt at sikre ordentlige vilkår for netop den her gruppe ældre i Danmark.
Vi vil behandle dem med respekt, og respekt betyder selvfølgelig også, at ældre har mulighed for at leve en anstændig tilværelse, selv om de er gået på pension, også økonomisk.
Problemet er, at med den model, man har valgt med ældrechecken, går pengene ikke målrettet til dem, der har mest behov for dem.
Jeg kan bare konstatere ved at læse lovforslaget, at 1.900, der er bosat uden for Danmarks grænser, måske på Solkysten, modtager en fuld check.
Arbejderbevægelsens Erhvervsråd har nogle tal, der viser, at ældrechecken ikke går til de svageste ældre.
Mere end hver tiende modtager af ældrechecken har en friværdi i huset på mellem en halv og en hel million kroner.
Langt de fleste ældre har stadig ikke set skyggen af den ældrecheck, som VK-regeringen og Dansk Folkeparti har talt om så mange gange og så meget.
Langt de fleste ældre, der har haft et arbejde, før de gik på pension, får ikke skyggen af en fuld ydelse at se.
Der er mange, der ikke har modtaget ældrechecken, som godt kunne bruge den og har brug for den.
Der er også modtagere af ældrechecken, der sådan set ikke behøver den, fordi de har en stor opsparing stående i form af en stor friværdi i deres hus.
Og så har jeg slet ikke nævnt, at der er mange ældre, der får en ældrecheck, som faktisk bliver straffet økonomisk på anden vis.
Bor man f.eks. i lejebolig og modtager boligydelse, mister man en del af boligydelsen, hvis man får tilsendt den her ældreydelse.
Se nu kommer regningen.
Den 1. januar 2005 vil adskillige ægtepar komme til at miste 2.000 kr. i boligydelse, fordi de har modtaget en check i 2004.
Det er altså det med at give med den ene hånd og tage med den anden.
De får ikke engang, så de kan betale huslejen med den her stigning.
Ældrechecken er blot et af tidens eksempler, der viser, hvor langt der er mellem det, VK-regeringen og Dansk Folkeparti siger, og så det, de faktisk gør.
Regeringen og Dansk Folkeparti lover bedre vilkår for de svageste ældre, men man giver dem det ikke.
Man giver en ældrecheck, der rammer økonomisk skævt, så alt for mange ældre med dårlig økonomi ingenting får.
Til gengæld kan de rige med opsparing i huset godt modtage ældrechecken, mens den pensionerede arbejdsmand fortsat må klare sig uden.
Socialdemokraterne mener, at ældrechecken er kommet på afveje, og derfor vil vi gå en anden vej.
I Socialdemokratiet vil vi give de ældre en økonomisk håndsrækning, der er målrettet de økonomisk svagest stillede, så de, der har mindst, kan få noget mere, og de, der har mest, skal have noget mindre.
Som jeg allerede har sagt ved tidligere behandlinger, vil vi gøre det ved at regulere pensionstillægget for at give de ældre den mest retfærdige behandling.
Den her model er ikke god nok.
Vi afviser forslaget, vi stemmer imod forslaget, vi synes, det er dårligt, og vi synes, det her er et forslag, hvor man ligesom pynter sig med nogle lånte fjer.